**Zmluva o dodávke elektriny**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o verejnom obstarávaní “) (ďalej ako „Zmluva“)

Zmluvné strany:

Názov: **Ministerstvo hospodárstva Slovenskej republiky**

Sídlo: Mlynské nivy 44/a, 827 15 Bratislava

Zastúpený: Ing. Katarína Rochovská, generálna tajomníčka služobného úradu

IČO: 00686832

DIČ: 2021056818

Bankové spojenie:

IBAN: SK52 8180 0000 0070 0006 1569

(ďalej ako „Odberateľ“)

a

Obchodné meno/názov:

Sídlo:

Zastúpená:

IČO:

DIČ:

IČ DPH:

Zapísaná/ý:

Povolenie na podnikanie v elektroenergetike č.:

Bankové spojenie:

IBAN:

(ďalej ako „Dodávateľ“)

(Odberateľ a Dodávateľ spolu ďalej ako „**Zmluvné strany**“)

**Preambula**

Ministerstvo vnútra Slovenskej republiky (ďalej len „MV SR“) ako centrálna obstarávacia organizácia podľa § 15 ods. 2 písm. a) Zákona o verejnom obstarávaní uskutočnilo užšiu súťaž za účelom zriadenia dynamického nákupného systému, ktorej oznámenie o vyhlásení verejného obstarávania bolo uverejnené vo Vestníku verejného obstarávania EÚ č. 2021/S 201 zo dňa 15.10.2021 pod značkou 2021/S 201-522378 na predmet zákazky „Zabezpečenie nákupu, dodávky a distribúcie elektriny a plynu DNS“ (ďalej ako „Verejné obstarávanie“) podľa Zákona o verejnom obstarávaní. Súčasťou dokumentácie Verejného obstarávania bol opis predmetu zákazky (ďalej ako „OPZ“), ktorý tvorí Prílohu č. 1 tejto Zmluvy.

Verejné obstarávanie realizovalo MV SR v súlade s oznámením o vyhlásení verejného obstarávania a v súlade so súťažnými podkladmi aj pre tretie osoby, iných verejných obstarávateľov, ktorí sú špecifikovaní v bode 1.1 súťažných podkladov použitých vo Verejnom obstarávaní.

Odberateľ týmto vyhlasuje, že je spôsobilý túto Zmluvu uzatvoriť a plniť záväzky v nej obsiahnuté.

Dodávateľ týmto vyhlasuje, že je spôsobilý túto Zmluvu uzatvoriť a plniť záväzky v nej obsiahnuté.

V súlade s touto Zmluvou budú Odberateľovi poskytnuté plnenia podľa predmetu zákazky Verejného obstarávania špecifikované v článku 2 tejto Zmluvy.

**Článok 1**

**Predmet Zmluvy**

1.1 Predmetom tejto Zmluvy je úprava práv a povinností Zmluvných strán v súvislosti s nákupom, dodávkou a distribúciou elektriny v odberných miestach definovaných v Prílohe č. 2 tejto Zmluvy (ďalej ako „**Odberné miesta**“) v súlade s OPZ vykonávaných Dodávateľom pre Odberateľa (ďalej ako „**Zmluvné plnenia**“) a úhrada odplaty za Zmluvné plnenia. Predmetom tejto Zmluvy je aj dohoda Zmluvných strán o maximálnych cenách za poskytovanie Zmluvných plnení a tiež o podmienkach poskytovania Zmluvných plnení.

1.2 Dodávateľ sa zaväzuje za podmienok stanovených v tejto Zmluve poskytovať pre Odberateľa riadne a včas Zmluvné plnenia v súlade s touto Zmluvou a Odberateľ sa zaväzuje za riadne a včas poskytnuté Zmluvné plnenia uhradiť odplatu určenú v nadväznosti na dohodnutú cenu podľa Prílohy č. 3 tejto Zmluvy.

1.3 Dodávateľ zabezpečí komplexné Zmluvné plnenia súvisiace s pravidelnou bezpečnou, stabilnou a komplexnou distribúciou a dodávkou elektriny do Odberných miest vrátane prevzatia zodpovednosti za odchýlky voči zúčtovateľovi odchýlok za každé z Odberných miest za týchto podmienok:

1.3.1 Dodávateľ bezpodmienečne garantuje dodávky elektriny po dobu platnosti tejto Zmluvy;

1.3.2 Dodávateľ nemá právo od Odberateľa požadovať platbu za neodobratú elektrinu, resp. akúkoľvek inú obdobnú platbu, ak Odberateľ na základe Zmluvy odoberie elektrinu v objeme aspoň 80 % predpokladaného objemu dohodnutého v tejto Zmluve;

1.3.3 Dodávateľ sa zaväzuje distribuovať a dodávať elektrinu Odberateľovi na základe tejto Zmluvy za cenu dohodnutú v tejto Zmluve, aj v prípade, ak odber elektriny presiahne pre určité odberné miesto predpokladaný objem odberu elektriny dohodnutý v tejto Zmluve až do výšky 120% z objednaného objemu elektriny. V prípade, že objem prekročí 120% použije sa na prekročený objem maximálna cena, ktorá sa vypočíta ako vážený priemer ceny elektriny (cena PXE) obchodovanej denne, vynásobená príslušným koeficientom podľa dohody za obdobie, v ktorom došlo k prekročeniu.

1.4 Pre vylúčenie akýchkoľvek pochybností sa zmluvné strany dohodli, že bod 1.3 tohto článku tejto Zmluvy sa použije na všetky odberné miesta za celé obdobie trvania tejto Zmluvy.

**Článok 2**

**Práva a povinnosti Zmluvných strán**

2.1 Dodávateľ je povinný poskytovať všetky Zmluvné plnenia:

2.1.1 v súlade s ustanoveniami tejto Zmluvy, a zároveň

2.1.2 v súlade s OPZ, a zároveň

2.1.3 súlade s príslušnými všeobecne záväznými právnymi predpismi platnými na území SR a zároveň

2.1.4 podľa písomných pokynov Odberateľa a zároveň

2.1.5 v súlade so záujmami Odberateľa, ktoré sú mu známe a/alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Dodávateľ poznať v súlade s príslušnými všeobecne záväznými právnymi predpismi platnými na území SR a zároveň

2.1.6 s odbornou starostlivosťou, ktorú je možné od Dodávateľa dôvodne očakávať, zachovávajúc štandardy best practice v danom odvetví a zároveň

2.1.7 za každých okolností riadne a včas.

Dodávateľ je tiež povinný riadne plniť predmet tejto Zmluvy, dodržiavať túto Zmluvu a štandardy kvality prenosu elektriny, distribúcie elektriny a dodávky elektriny stanovené osobitnými predpismi a tieto náležite nepretržite vyhodnocovať.

2.2 Dodávateľ sa zaväzuje:

2.2.1 pri poskytovaní Zmluvných plnení bez zbytočného odkladu spolupracovať s príslušným prevádzkovateľom distribučnej sústavy a/alebo distribučnej siete, tak aby bol schopný riadne poskytovať plnenia podľa tejto Zmluvy;

2.2.2 bez zbytočného odkladu, potom ako sa o tom dozvedel, písomne Odberateľa informovať o akýchkoľvek okolnostiach dôležitých pre riadne poskytovanie plnenia definovaných v OPZ a akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Odberateľa voči Dodávateľovi;

2.2.3 písomne upozorniť Odberateľa na nesprávnosť (vrátane rozporu s právnym poriadkom) ním navrhovaného postupu, podkladov a/alebo iných pokynov týkajúcich sa plnení definovaných v OPZ bezodkladne, najneskôr do piatich (5) dní potom, ako sa dozvedel o tomto postupe, pokynoch alebo po doručení takýchto dokumentov. V prípade, že si Dodávateľ nesplní túto svoju povinnosť, zodpovedá za škodu tým spôsobenú. V prípade, že Odberateľ trvá napriek upozorneniu Dodávateľa na tomto postupe, podkladoch, pokynoch, je Dodávateľ povinný postupovať podľa pokynov Odberateľa, pričom však Dodávateľ nezodpovedá za akúkoľvek škodu, ktorá v tomto prípade v príčinnej súvislosti s pokynom Odberateľa vznikne;

2.2.4 poskytovať plnenia definované v tejto Zmluve a OPZ nepretržite a bezodkladne, okrem prípadu prekážky charakteru vyššia moc. Pre účely tejto Zmluvy sa za vyššiu moc považujú udalosti, ktoré nie sú závislé od konania Zmluvných strán, a ktoré nemôžu Zmluvné strany ani predvídať ani nijakým spôsobom priamo ovplyvniť, ako napr.: vojna, mobilizácia, povstanie, živelné pohromy, požiare, embargo, karantény, atď. Za vyššiu moc sa nepovažujú výpadky vo výrobe a nezískanie úradných povolení. V prípade, ak by nastala okolnosť, ktorá je považovaná za prekážku charakteru vyššia moc podľa tejto Zmluvy, je Dodávateľ povinný bezodkladne písomne informovať o tejto prekážke Odberateľa, ak tak neučiní v lehote do piatich (5) kalendárnych dní odkedy mala prekážka nastať, nie je Dodávateľ oprávnený sa existencie uvedenej prekážky dovolávať;

2.2.5 zachovávať mlčanlivosť o všetkých informáciách a/alebo skutočnostiach týkajúcich sa Odberateľa a jeho činnosti, ktoré Odberateľ sprístupní Dodávateľovi pri poskytovaní Zmluvných plnení v zmysle tejto Zmluvy (ďalej ako „**Dôverné informácie**”). Dodávateľ sa zaväzuje, že použije Dôverné informácie výhradne na účely poskytovania Zmluvných plnení v zmysle tejto Zmluvy;

2.2.6 zaväzuje poskytnúť Odberateľovi všetku súčinnosť a vyvinúť maximálne úsilie, ktoré je možné dôvodne požadovať, potrebné na plnenie tejto Zmluvy;

2.2.7 zasielať Odberateľovi raz ročne spolu s faktúrou informácie o podiele jednotlivých zdrojov elektriny na dodávke elektriny za uplynulý rok a o vplyve vyrobenej a dodanej elektriny na životné prostredie;

2.2.8. bezodkladne informovať Odberateľovi o akýchkoľvek prekážkach brániacich poskytovaniu riadneho a včasného Zmluvného plnenia a tiež bezodkladne informovať Odberateľa o tom, že u Dodávateľa nastali okolnosti podľa čl. 6 ods. 6.3 tejto Zmluvy alebo u Dodávateľa došlo k strate príslušného oprávnenia potrebného na poskytovanie Zmluvného plnenia.

2.3 Dodávateľ vyhlasuje, že:

2.3.1 je odborne spôsobilý poskytovať Zmluvné plnenia, súhlasí s rozsahom Zmluvného plnenia a bez výhrad súhlasí s dohodnutou cenou za Zmluvné plnenia podľa tejto Zmluvy;

2.3.2 má platné povolenie na podnikanie v energetike, ktoré poskytovateľa oprávňuje podnikať v oblasti dodávky elektriny na území SR v súlade so zákonom č. 251/2012 Z.z. o energetike a o zmene a doplnení niektorých zákonov v znení neskorších predpisov (ďalej ako „**Zákon o energetike**“);

2.3.3 je subjektom zúčtovania odchýlky účastníka trhu v zmysle Zákona o energetike alebo má uzatvorenú zmluvu so zúčtovateľom odchýlok, číslo zmluvy [•| a dátumu jej uzatvorenia [•|;

2.3.4 má platné rozhodnutie o pridelení EIC kódu;

2.3.5 má v distribučnej sieti SR pre elektrinu s prevádzkovateľmi sústavy vytvorenú bilančnú skupinu o prístupe do distribučnej siete na vymedzenom území príslušnom pre odberné miesto Odberateľa;

2.3.6 nemá vedomosť o žiadnych skutočnostiach, ktoré by mu bránili alebo mohli brániť fakticky alebo právne alebo inak v poskytovaní Zmluvných plnení podľa tejto Zmluvy.

Povolenia a vyhlásenia podľa tohto bodu Zmluvy tvoria Prílohu č. 4 tejto Zmluvy. Dodávateľ sa zaväzuje zabezpečiť a udržiavať v platnosti povolenia a pravdivosť a úplnosť vyhlásení podľa tohto bodu Zmluvy počas celej doby platnosti tejto Zmluvy.

2.4 Dodávateľ je oprávnený poskytovať Zmluvné plnenia v súlade s touto Zmluvou aj prostredníctvom subdodávateľa, ktorý je uvedený v Zozname subdodávateľov, ktorý tvorí Prílohu č. 5 tejto Zmluvy. Subdodávateľ poskytuje Zmluvné plnenia v mene a na účet Dodávateľa, a teda za poskytovanie Zmluvných plnení prostredníctvom subdodávateľa zodpovedá Dodávateľ, akoby Zmluvné plnenia poskytoval sám, najmä Dodávateľ zodpovedá za to, že subdodávateľ bude pri poskytovaní Zmluvných plnení postupovať v súlade s touto Zmluvou. Dodávateľ je povinný najneskôr tri (3) kalendárne dni pred tým ako budú Zmluvné plnenia poskytované prostredníctvom subdodávateľa písomne oznámiť Odberateľovi presnú identifikáciu subdodávateľa, prostredníctvom ktorého budú poskytované Zmluvné plnenia.

2.5 V Prílohe č. 5 tejto Zmluvy sú uvedené údaje o všetkých známych subdodávateľoch Dodávateľa, ktorí sú známi v čase uzatvorenia tejto Zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Dodávateľ je povinný Odberateľovi oznámiť akúkoľvek zmenu údajov u subdodávateľov uvedených v Prílohe č. 5 tejto Zmluvy, a to bezodkladne.

2.6 V prípade zmeny subdodávateľa je Dodávateľ povinný najneskôr do piatich (5) pracovných dní odo dňa zmeny subdodávateľa predložiť Odberateľovi informácie o novom subdodávateľovi v rozsahu údajov podľa odseku 2.5 tohto článku Zmluvy a predmety subdodávok, pričom pri výbere subdodávateľa musí Dodávateľ postupovať s odbornou starostlivosťou tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.

2.7 Subdodávateľ alebo subdodávatelia podľa osobitného predpisu, ktorí podľa § 11 ods. 1 Zákona o verejnom obstarávaní majú povinnosť zapisovať sa do registra partnerov verejného sektora, musia byť zapísaní v registri partnerov verejného sektora, a to počas celého času, kedy poskytujú Zmluvné plnenie. Dodávateľ zodpovedá za to, že subdodávatelia Dodávateľom určení na poskytovanie Zmluvného plnenia spĺňajú podmienku uvedenú v predchádzajúcej vete tohto ustanovenia Zmluvy, a to počas celého času, kedy dochádza k poskytovaniu Zmluvného plnenia.

2.8 Dodávateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy o subdodávke realizoval sám, uvedené plnenie musí byť poskytované vždy a za každých okolností v súlade s touto Zmluvou. Dodávateľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke. Dodávateľ je povinný na výzvu Odberateľa bezodkladne preukázať Odberateľovi, že Dodávateľ splnil svoje finančné záväzky voči svojim subdodávateľom podľa zmluvy o subdodávke. V prípade, ak Dodávateľ riadne a včas nesplnil svoje finančné záväzky voči svojim subdodávateľom podľa zmluvy o subdodávke, je Odberateľ oprávnený pozastaviť úhradu odplaty podľa tejto Zmluvy, s tým, že sa Odberateľ nedostane do omeškania s plnením uvedenej povinnosti a to až do doby, kedy Dodávateľ preukáže splnenie svojich záväzkov voči svojim subdodávateľom podľa zmluvy o subdodávke. Pozastavenie úhrady odplaty podľa predchádzajúcej vety tohto ustanovenia Zmluvy nie je dôvodom na odstúpenie od tejto Zmluvy Dodávateľom a nie je ani dôvodom, pre ktorý by bol Dodávateľ oprávnený pozastaviť poskytovanie Zmluvných plnení.

2.9 Dodávateľ je povinný poskytovať Odberateľovi dokumenty nevyhnutné na poskytovanie plnení v písomnej podobe, vždy ak je to možné aj v elektronickej podobe, pokiaľ sa v tejto Zmluve nedohodnú inak. Dodávateľ je povinný uschovávať všetky dokumenty, ktoré vytvoril alebo nadobudol v súvislosti s poskytovaním Zmluvných plnení v rozsahu určenom všeobecne záväznými právnymi predpismi platnými na území SR, najmä v zmysle Zákona o energetike. Dodávateľ je povinný kedykoľvek umožniť Odberateľovi nahliadnuť do dokumentov súvisiacich s poskytovaním Zmluvných plnení, ak je to potrebné v súvislosti s plnením tejto Zmluvy, alebo ak takúto povinnosť Dodávateľovi ukladá všeobecne záväzný právny predpis platný na území SR.

2.10 Ak sa Odberateľ dopustí neoprávneného odberu elektriny, ktorý je definovaný v § 46 Zákona o energetike, jeho konanie sa považuje za podstatné porušenie tejto Zmluvy a Dodávateľ má právo, ak uvedené porušenie trvá:

2.10.1 prostredníctvom prevádzkovateľa distribučnej siete prerušiť alebo obmedziť distribúciu elektriny do odberného miesta Odberateľa;

2.10.2 písomne odstúpiť od tejto Zmluvy.

2.11 Dodávka poslednej inštancie sa začína dňom nasledujúcim po dni, keď Dodávateľ stratil spôsobilosť dodávať elektrinu a bola dodávateľovi elektriny poslednej inštancie oznámená táto skutočnosť.

2.12 Dodávka poslednej inštancie trvá najviac tri (3) mesiace. Odberateľ uhradí dodávateľovi poslednej inštancie cenu za dodávku elektriny podľa cenového rozhodnutia vydaného Úradom pre reguláciu sieťových odvetví pre dodávateľa poslednej inštancie. Dodávka poslednej inštancie sa môže ukončiť skôr v prípade, že Odberateľ uzatvorí zmluvu s novým dodávateľom elektriny, ktorým môže byť aj dodávateľ poslednej inštancie.

2.13 PDS (poskytovateľ distribučnej sústavy) informuje Odberateľa o dodávke poslednej inštancie najneskôr pätnásť (15) dní pred uplynutím výpovednej lehoty zmluvy o prístupe do distribučnej sústavy a distribúcii elektriny alebo bezprostredne po tom, ako sa dozvie, že Dodávateľ stratil spôsobilosť dodávať elektrinu.

2.14 Na vyžiadanie sa Dodávateľ zaväzuje v primeranej lehote poskytnúť Odberateľovi všetky informácie a podklady za účelom kontroly realizácie plnenia tejto Zmluvy. S informáciami a podkladmi označenými Odberateľom ako obchodné tajomstvo, bude Dodávateľ zaobchádzať ako s dôvernými informáciami.

2.15 Dodávka elektriny je zabezpečená na základe Prevádzkového poriadku prevádzkovateľa distribučnej sústavy a schválenej Úradom pre reguláciu sieťových odvetví.

2.16 Odberateľ si vyhradzuje právo, v prípade potreby (napr. získanie nového objektu, predaj objektu) určiť aj ďalšie odberné miesto, resp. zrušiť odberné miesto podľa svojich aktuálnych potrieb, a to na základe písomného dodatku k Zmluve s tým, že cena za 1 kWh sa nemení. V takomto prípade sa doplní odberné miesto do Zoznamu, resp. sa odberné miesto zo Zoznamu, ktorý tvorí Prílohu č. 2 tejto Zmluvy odoberie a upraví sa predpokladaný rozsah Zmluvných plnení, formou dodatku k Zmluve.

2.17 sa môže odchýliť od pokynov Odberateľa len vtedy, ak je to nevyhnutné pre záujmy Odberateľa, a keď si Dodávateľ nemôže včas zabezpečiť súhlas Odberateľa. V tomto prípade je Dodávateľ povinný bez zbytočného odkladu písomne informovať Odberateľa o týchto skutočnostiach.

2.18 Odberateľ určuje osobu zodpovednú za kontrolu realizácie a preberanie plnení, a to:

[ • |, referent OHS, email: [ • |, tel.: [ • |

2.19 Dodávateľ určuje osobu zodpovednú za poskytovanie informácií o Zmluvných plneniach, a to:

[ • |, ..................., email: [ • |, tel.: [ • |

**Článok 3**

**Cena, odplata a fakturačné podmienky**

3.1 Cena uvedená v Prílohe č. 3 tejto Zmluvy je stanovená ako hodnota koeficientu Ki za 1kWh elektriny v EUR bez DPH a priemernej váženej spotovej ceny, ktorá je v danej hodine ocenená hodinovou cenou elektriny na dennom trhu SR organizovanom spoločnosťou OKTE, a.s. a ktorá bola zároveň stanovená dohodou v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.

3.2 Cena uvedená v Prílohe č. 3 tejto Zmluvy zahŕňa všetky ekonomicky oprávnené náklady Dodávateľa účelne vynaložené v súvislosti s poskytovaním Zmluvných plnení podľa tejto Zmluvy a primeraný zisk Dodávateľa.

3.3 Cena je stanovená v mene EURO. K fakturovanej cene za Zmluvné plnenia bude vždy pripočítaná:

3.3.1 DPH a spotrebná daň stanovená v súlade s všeobecne záväznými právnymi predpismi platnými na území SR v čase poskytnutia Zmluvných plnení;

3.3.2 cena za regulované služby, a to za prenos elektriny, distribúciu elektriny, systémové služby a ostatné regulované položky, ktorých výška je určená podľa aktuálnych cenových rozhodnutí Úradu pre reguláciu sieťových odvetví platných a účinných v čase dodania plnení;

3.3.3 poplatky za služby podľa cenníkov služieb príslušného PDS a Dodávateľa platných v čase poskytnutia súvisiacej služby, ktoré sú zverejnené na ich webových sídlach.

3.4 Spôsob určenia ceny za Zmluvné plnenia je stanovený v Prílohe č. 3 tejto Zmluvy v súlade s ponukou Dodávateľa vo Verejnom obstarávaní.

3.5 Odberateľ sa zaväzuje za riadne a včas poskytnuté Zmluvné plnenie zaplatiť Dodávateľovi odplatu, ktorej spôsob určenia je uvedený v Prílohe č. 3. Všeobecné podmienky fakturácie odplaty sú vymedzené v Prílohe č. 3, pričom tiež platí, že:

3.5.1 každá faktúra vystavená Dodávateľ bude obsahovať náležitosti podľa zákona   
č. 222/2004 Z.z. o dani z pridanej hodnoty v znení neskorších predpisov;

3.5.2 lehota splatnosti faktúry Dodávateľa je tridsať (30) dní odo dňa doručenia faktúry Odberateľovi. Ak predložená faktúra nebude vystavená v súlade s touto Zmluvou, Odberateľ ju bezodkladne vráti Dodávateľovi na prepracovanie. Opravená faktúra je splatná do tridsiatich (30) kalendárnych dní odo dňa jej opätovného doručenia Odberateľovi;

3.5.3 všetky faktúry budú uhrádzané výhradne bezhotovostne prevodným príkazom. Odplata sa považuje za uhradenú dňom odpísania finančných prostriedkov z bankového účtu Odberateľa;

3.5.4 Bankové spojenie Dodávateľa uvedené na faktúre musí byť za každých okolností zhodné s bankovým spojením dohodnutým v tejto Zmluve.

3.6 Zmluvné strany sa dohodli, že podkladom pre určenie ceny podľa tejto Zmluvy je predpokladaný objem odberu elektriny v jednotlivých odberných miestach, ktorý oznámil Odberateľ Dodávateľovi vo Verejnom obstarávaní. Predpokladaný objem odberu elektriny v jednotlivých odberných miestach je uvedený v Prílohe č. 2 tejto Zmluvy.

**Článok 4**

**Zodpovednosť, sankcie a reklamácie**

4.1 Dodávateľ zodpovedá Odberateľovi za škodu, ktorú Odberateľovi bez ohľadu na zavinenie preukázateľne spôsobil v súvislosti s poskytovaním plnení definovaných v tejto Zmluve a OPZ.

4.2 Dodávateľ nezodpovedá za škodu, ktorá vznikla Odberateľovi v dôsledku poskytnutia nepravdivej, zavádzajúcej alebo neúplnej informácie, dokumentov alebo akýchkoľvek iných podkladov poskytnutých Odberateľom Dodávateľovi.

4.3 V prípade omeškania Odberateľa so zaplatením faktúry podľa čl. 3 bod. 3.5 tejto Zmluvy je Dodávateľ oprávnený od Odberateľa požadovať úroky z omeškania v zákonom stanovenej výške, a to za každý, aj začatý deň omeškania.

4.4 V prípade omeškania Dodávateľa s poskytnutím akéhokoľvek plnenia podľa tejto Zmluvy, je Odberateľ oprávnený od Dodávateľa požadovať úroky z omeškania vo výške 0,05 % z ceny dohodnutej v tejto Zmluve za poskytnutie plnenia na odbernom mieste, ktorého sa omeškanie týka, a to za každý, aj začatý, deň omeškania.

4.5 Ak nastane chyba pri fakturácii, majú Zmluvné strany nárok na vzájomné vyrovnanie rozdielu. Ak Odberateľ zistí chybu vo faktúre, bez zbytočného odkladu zašle Dodávateľovi reklamáciu s uvedením reklamovaných skutočností s priložením podkladov potrebných na prešetrenie reklamácie. V prípade opodstatnenej reklamácie Dodávateľ vystaví opravnú faktúru. Ak chybu zistí Dodávateľ, bezodkladne vyhotoví opravnú faktúru. Doručením opravenej faktúry začína plynúť nová lehota splatnosti.

4.6 Odberateľ má právo kedykoľvek reklamovať vady Zmluvného plnenia poskytnutého Dodávateľovi resp. akékoľvek chyby, ku ktorým došlo pri plnení tejto Zmluvy.

4.7 Dodávateľ reklamáciu prešetrí a výsledok prešetrenia písomne oznámi Odberateľovi v lehote pätnástich (15) dní od doručenia reklamácie, podľa § 269 ods. 2 zákona č. 513/1991 Zb. Obchodného zákonníka v znení neskorších predpisov.

4.8 Odberateľ si môže uplatniť reklamáciu u: [ • ], [ • ] písomne na adrese: [ • ] e-mailom: [ • ].

**Článok 5**

**Povinnosti Odberateľa**

5.1 Odberateľ sa zaväzuje:

5.1.1 bez zbytočného odkladu písomne informovať Dodávateľa o všetkých skutočnostiach, ktoré majú podstatný význam pre poskytovanie Zmluvných plnení;

5.1.2 odovzdať Dodávateľovi všetky dokumenty a poskytnúť mu všetky informácie, ktoré sú potrebné na poskytnutie Zmluvných plnení, pokiaľ z povahy týchto dokumentov/informácií a/alebo pokynov nevyplýva, že ich má obstarať Dodávateľ;

5.1.3 bez zbytočného odkladu poskytnúť Dodávateľovi všetku súčinnosť, ktorú je možné od Odberateľa požadovať, na poskytnutie Zmluvných plnení.

**Článok 6**

**Trvanie a ukončenie Zmluvy**

6.1 Táto Zmluva sa uzatvára na dobu určitú, na obdobie od 01.01.2023 do 31.12.2023.

6.2 Túto Zmluvu je možné ukončiť:

6.2.1 písomnou dohodou Zmluvných strán, a to dňom uvedeným v takejto dohode; v dohode o ukončení tejto Zmluvy sa súčasne upravia aj všetky nároky Zmluvných strán vzniknuté na základe alebo v súvislosti s touto Zmluvou;

6.2.2 písomným odstúpením od Zmluvy ktoroukoľvek zo Zmluvných strán;

6.2.3 písomnou výpoveďou Zmluvy podľa ods. 6.7 tohto článku Zmluvy.

6.3 Odberateľ je oprávnený odstúpiť od Zmluvy v prípade, ak:

6.3.1 proti Dodávateľovi začalo konkurzné konanie alebo reštrukturalizácia;

6.3.2 Dodávateľovi vstúpil do likvidácie;

6.3.3 v rozpore s touto Zmluvou a/alebo všeobecne záväznými právnymi predpismi platnými na území SR a na písomnú výzvu Odberateľa toto konanie a jeho následky v určenej primeranej lehote neodstránil;

6.3.4 Dodávateľ opakovane poruší povinnosť podľa čl. 2 bod 2.1 a 2.2 tejto Zmluvy, pričom každé porušenie uvedeného sa považuje za podstatné porušenie tejto Zmluvy;

6.3.5 ak v čase uzavretia Zmluvy existoval dôvod na vylúčenie Dodávateľa pre nesplnenie podmienky účasti podľa [§ 32 ods. 1 písm. a)](https://www.slov-lex.sk/pravne-predpisy/SK/ZZ/2015/343/20160418?ucinnost=16.05.2018#paragraf-32.odsek-1.pismeno-a) Zákona o verejnom obstarávaní;

6.3.6 ak táto Zmluva nemala byť uzavretá s Dodávateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie;

6.3.7 ak Dodávateľ nebol v čase uzavretia Zmluvy zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, alebo ak bol vymazaný z registra partnerov verejného sektora.

6.4 Dodávateľ je oprávnený odstúpiť od Zmluvy v súlade s čl. 2 bod 2.10 podbod 2.10.2 a v prípade, ak Odberateľ poruší Zmluvu podstatným spôsobom. Za podstatné porušenie tejto Zmluvy zo strany Odberateľa sa považuje omeškanie s úhradou faktúry o viac ako 30 dní po lehote splatnosti faktúry, pričom predpokladom na odstúpenie od Zmluvy z uvedeného dôvodu je, že Dodávateľ na úhradu dlžnej faktúry Odberateľa písomne vyzval a to tak, že umožnil Odberateľovi uhradiť dlžnú faktúru v dodatočnej lehote 7 pracovných dní odo dňa doručenia tejto výzvy.

6.5 Odstúpenie od Zmluvy musí mať písomnú formu, musí sa v ňom uviesť dôvod odstúpenia a je účinné doručením druhej Zmluvnej strane.

6.6 Zmluvná strana, ktorá odstúpi od Zmluvy, má právo požadovať od druhej strany náhradu škody, ktorá jej týmto konaním vznikla, okrem prípadov vyššej moci. Pre účely tejto Zmluvy sa za vyššiu moc považujú okolnosti, ktoré vznikli nezávisle od vôle povinnej zmluvnej strany a ktoré spôsobili, že ich vplyvom nie je možné plniť povinnosti vyplývajúce z tejto Zmluvy, a to najmä: vojna, mobilizácia, povstanie, živelné pohromy, požiare, embargo, karantény, atď. Za vyššiu moc sa nepovažujú výpadky vo výrobe a nezískanie úradných povolení.

6.7 Túto Zmluvu môže každá zo Zmluvných strán písomne vypovedať aj bez udania dôvodu s výpovednou lehotou tri (3) mesiace. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená druhej Zmluvnej strane.

6.8 Ak Dodávateľ stratil spôsobilosť dodávať elektrinu, táto Zmluva zanikajú týmto dňom, pričom Dodávateľ je povinný uhradiť Odberateľovi akékoľvek škody, ktoré v dôsledku zániku Zmluvy Odberateľovi vzniknú.

**Článok 7**

**Osobitné ustanovenia**

7.1 Akákoľvek písomnosť alebo iné správy, ktoré sa doručujú v súvislosti so Zmluvou (každá z nich ďalej ako „**Oznámenie**“) musia byť:

7.1.1 v písomnej podobe; a zároveň

7.1.2 doručené (i) osobne, (ii) poštou prvou triedou s uhradeným poštovným, (iii) kuriérom prostredníctvom kuriérskej spoločnosti alebo (iv) elektronickou poštou na adresy, ktoré budú oznámené v súlade s týmto článkom Zmluvy.

7.2 Oznámenie poskytované Odberateľovi bude zaslané na adresu uvedenú nižšie alebo inej osobe alebo na inú adresu, ktorú Odberateľ priebežne písomne oznámi Dodávateľovi v súlade s týmto článkom Zmluvy:

7.2.1 Ministerstvo hospodárstva Slovenskej republiky

Mlynské nivy 44/a, 821 07 Bratislava

email: [ • |

7.3 Oznámenie poskytované Dodávateľovi bude zaslané na adresu uvedenú nižšie alebo inej osobe alebo na inú adresu, ktorú Dodávateľ priebežne písomne oznámi Odberateľovi v súlade s týmto článkom Zmluvy:

7.3.1 .................................................

e-mail: [ • ]

7.4 Oznámenie nadobúda účinnosť okamihom jeho prevzatia a má sa za prevzaté:

7.4.1 v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo

7.4.2 v čase vrátenia zásielka odosielateľovi s poznámkou adresát neznámy alebo neprevzal v odbernej lehote; alebo

7.4.3 v čase jeho doručenia, ale najneskôr nasledujúci kalendárny deň po jeho odoslaní, pokiaľ sa doručuje prostredníctvom elektronickej pošty.

7.5 Ak je v súvislosti s vymedzením významu nejakého výrazu v ňom použité veľké začiatočné písmeno, je tak len na uľahčenie orientácie v texte a výraz má rovnaký význam aj s malým začiatočným písmenom, ibaže z kontextu vyplýva inak. Ak z kontextu nevyplýva iné, výrazy v jednotnom čísle zahŕňajú aj význam množného čísla a naopak.

7.6 Zmluvné strany sa dohodli, že Dodávateľ nie je oprávnený jednostranne započítať akúkoľvek svoju pohľadávku voči pohľadávkam Odberateľa.

7.7 Zmluvné strany sa dohodli, že pohľadávky vyplývajúce z tejto Zmluvy môžu byť postúpené na tretie osoby výlučne len s predchádzajúcim písomným súhlasom dlžníka pohľadávky, ktorá má byť postúpená.

**Článok 8**

**Záverečné ustanovenia**

8.1 Neoddeliteľnou súčasťou Zmluvy sú jej nasledovné prílohy:

* + 1. Príloha č.1 Opis predmetu zákazky;
    2. Príloha č.2 Zoznam odberných miest a predpokladaný objem odberu;
    3. Príloha č.3 Cena, Spôsob určenia Odplaty;
    4. Príloha č.4 Povolenia a vyhlásenia;
    5. Príloha č.5 Zoznam subdodávateľov Dodávateľa.

8.2 Ak ktorékoľvek z ustanovení Zmluvy bude považované za nezákonné, neplatné alebo nevykonateľné (celkom alebo z časti) podľa všeobecne záväzných právnych predpisov platných na území Slovenskej republiky alebo na inom základe, také ustanovenie (alebo jeho časť) nebude, výlučne v rozsahu, ktorý je neplatný, tvoriť časť tejto Zmluvy, avšak zákonnosť, platnosť a vykonateľnosť zvyšných ustanovení Zmluvy zostane nedotknutá. Zmluvné strany zároveň nahradia toto nevynútiteľné či neplatné ustanovenie alebo jeho časť iným ustanovením, ktoré sa mu svojím obsahom a účelom bude čo najviac približovať.

8.3 Táto Zmluva môže byť doplnená alebo zmenená len na základe písomných a očíslovaných dodatkov k tejto Zmluve.

8.4 V ostatných právach a povinnostiach touto Zmluvou neupravených platia príslušné ustanovenia zákona č. 513/1991 Zb. Obchodný zákonník v znení neskorších predpisov a ostatných všeobecne záväzných právnych predpisov platných na území Slovenskej republiky.

8.5 Obe Zmluvné strany sa dohodli, že prípadné spory vyplývajúce z plnenia tejto Zmluvy budú riešiť najprv dohodou alebo zmierom. Ak sa Zmluvné strany nedohodnú, bude vec riešiť vecne a miestne príslušný súd Slovenskej republiky.

8.6 Zmluvné strany vyhlasujú, že vôľa prejavená v tejto Zmluve je slobodná, vážna, bez omylu v osobe alebo predmete Zmluvy a že túto Zmluvu neuzavreli ani v tiesni ani za nápadne nevýhodných podmienok, čo potvrdzujú podpisom tejto Zmluvy. Zmluvné strany tiež vyhlasujú, že sú oprávnené s predmetom Zmluvy nakladať, zmluvné prejavy druhej zmluvnej strany sú im dostatočne zrozumiteľné a určité, ich zmluvná voľnosť nie je ničím obmedzená a právny úkon je urobený v predpísanej forme, na znak čoho túto Zmluvu podpísali.

8.7 Táto Zmluva je vyhotovená v šiestich (6) rovnopisoch v slovenskom jazyku, z ktorých každý je považovaný za originál. Dve (2) vyhotovenia Zmluvy dostane Dodávateľ a štyri (4) vyhotovenia dostane Odberateľ.

8.8 Táto Zmluva nadobúda platnosť dňom jej podpisu obidvoma Zmluvnými stranami a  účinnosť dňa 1.1.2023, za predpokladu jej predchádzajúceho zverejnenia Odberateľom v Centrálnom registri zmlúv vedenom Úradom vlády Slovenskej republiky.

V Bratislave, dňa V Bratislave, dňa

Za Odberateľa Za Dodávateľa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Katarína Rochovská,

generálna tajomníčka služobného úradu

**Príloha č. 1**

**Opis predmetu zákazky**

Predmetom zákazky je zabezpečenie nákupu, dodávky a distribúcie elektrickej energie podľa konkrétnych potrieb Odberateľa ako aj komplexné služby spojené s bezpečnou, stabilnou a komplexnou dodávkou elektriny pre jednotlivé odberné miesta (ďalej len „OM“) v predpokladanom množstve uvedenom v Tabuľke č. 1. Prílohy č. 2.

Odberateľ požaduje, aby záujemca/uchádzač prevzal zodpovednosť za odchýlku, a to v kvalite zodpovedajúcej technickými podmienkami prevádzkovateľa distribučnej sústavy za dodržanie platných právnych predpisov SR, technických podmienok a prevádzkového poriadku prevádzkovateľa distribučnej siete.

Odberateľ požaduje v rámci plnenia predmetu Zmluvy zabezpečiť komplexné služby spojené s bezpečnou, stabilnou a komplexnou dodávkou elektriny, t.j. administráciu dodávok elektriny:

* Klientska starostlivosť, odborná podpora v prípade potreby (napr. pripájanie nových odberných miest Odberateľa, odpájanie odberných miest Odberateľa). Odberateľ vyžaduje komunikáciu v slovenskom jazyku.
* Služby elektronického portálu zriadené pre Odberateľa, kde Odberateľ nájde informácie o svojich odberných miestach, histórií spotreby.
* Požadujeme elektronickú fakturáciu vo formáte pdf, a zároveň požadujeme samostatnú fakturáciu za viacero odberných miest verejného obstarávateľa, pričom predmetom fakturácie budú aj služby za distribúciu elektrickej energie.
* Poradenstvo pre Odberateľa zamerané na znižovanie spotreby elektriny.

Odberateľ požaduje:

* Mesačné vyhodnocovanie odobratého množstva elektriny,
* Nepretržitú dodávku elektrickej energie,
* Zabezpečenie súčinnosti s doterajším dodávateľom pri odpojení a zapojení odberných miest,
* Samostatnú fakturáciu za odberné miesta verejného obstarávateľa, skutočné odobraté množstvo.
* K faktúram žiadame priložiť rozpis za každé odberné miesto zvlášť
* Určiť cenu na základe koeficientu **Ki, čo je cena v € bez DPH za 1 kWh**

**Cena ISOTM = Sum [(ISOTDH +Ki)DH x NDH] / NDM [EUR/kWh]**

|  |  |
| --- | --- |
| **„ISOTDH “** | je hodnota „Ceny ISOT“ v EUR/MWh pre slovenskú obchodnú oblasť na dennom trhu organizovanom OKTE, a.s., zverejňovaná na web adrese https://www.okte.sk/sk v záložke Krátkodobý trh | Zverejnenie údajov | Mesačná správa o DT pre príslušný kalendárny mesiac a rok dodávky | v stĺpci „Cena“ pre príslušný deň „D“ a hodinu „H“ a mesiac „M“ dodávky; |
| **„H“** | je príslušná hodina daného dňa „D“, v ktorej množstvo odobratej elektriny bude ocenené cenou ISOT platnou pre danú hodinu „H“ v rámci dňa „D“; |
| **„D“** | je pre účely výpočtu ceny podľa vzorca príslušný kalendárny deň dodávky; |
| „N**DH**“ | je skutočne odobraté množstvo elektriny Odberateľom v deň „D“ a hodiny „H“ dodávky, v danom fakturačnom období; pre vylúčenie pochybností ide o Odberateľom odobrané a hodinovými cenami ISOT ocenené hodinové množstvá elektriny. |
| „N**DM**“ | je Odberateľom skutočne odobraté množstvo elektriny kumulatívne za celé príslušné fakturačné obdobie (kalendárny mesiac). |
| **Ki“** | je aditívny koeficient, ktorého číselná hodnota „i“ pre príslušný produkt a jeho hodnotu je zmluvne dohodnutá a uvedená v tabuľke nižšie v tomto bode; |
| **Hodnota koeficientu Ki** | (na doplnenie) € bez DPH / kWh |

**Príloha č. 2**

**Zoznam odberných miest a predpokladaný objem odberu**

Obdobie poskytovania služieb: **od 01.01.2023 od 00:00 hod. do 31.12.2023 do 24:00 hod.**

Charakteristika odberných miest: administratívna budova MH SR v BA a účelové zariadenie MH SR Patince.

Elektrina:

Predpokladaný počet a charakteristika odberných miest: uvedený v Tabuľke č. 1

Predpoklad. objem odobratej elektriny počas obdobia poskytovania služieb: 203 000 kWh

Typ rezervovanej kapacity: 12 mesačná

Tabuľka č. 1

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Odberné miesto**  **( Názov/adresa )** | **Predpoklad. objem odberu**  **( kWh ) od 01.01.2023 do 31.12.2023** | **ČOM** | ***EIC kód*** | **Napäťová**  **úroveň** | **Rezervovaná kapacita (kW)** | **Max. rezerv. kapacita (kW)/ hodnota ističa(A)** |
| **Č.** |
|  |  |
| 1. | Administratívna budova MH SR, Mierová 19, 821 05 Bratislava | 200 000 | 3108031680 | *24ZZS80316800005* | NN | 190 | 207 kW  3x300A |
| 2. | LOKA KÚPELE 9144, 946 39 Patince | 3 000 | 3104322061 | *24ZZS5013221000P* | NN | 33 | 37 kW  3x53A |
| **SPOLU:** | | **203 000** |  | | | | | |

**Príloha č. 3**

**Cena, Spôsob určenia Odplaty**

|  |  |  |  |  |
| --- | --- | --- | --- | --- |
| **Špecifikácia ceny** | **Jednotková cena v EUR bez DPH** | **Sadzba DPH** | **Výška DPH** | **Jednotková cena v EUR s DPH** |
| **Hodnota koeficientu Ki za 1 kWh elektriny** |  |  |  |  |

**Cena ISOTM = Sum [(ISOTDH +Ki)DH x NDH] / NDM [EUR/kWh]**

|  |  |
| --- | --- |
| **„ISOTDH “** | je hodnota „Ceny ISOT“ v EUR/MWh pre slovenskú obchodnú oblasť na dennom trhu organizovanom OKTE, a.s., zverejňovaná na web adrese https://www.okte.sk/sk v záložke Krátkodobý trh | Zverejnenie údajov | Mesačná správa o DT pre príslušný kalendárny mesiac a rok dodávky | v stĺpci „Cena“ pre príslušný deň „D“ a hodinu „H“ a mesiac „M“ dodávky; |
| **„H“** | je príslušná hodina daného dňa „D“, v ktorej množstvo odobratej elektriny bude ocenené cenou ISOT platnou pre danú hodinu „H“ v rámci dňa „D“; |
| **„D“** | je pre účely výpočtu ceny podľa vzorca príslušný kalendárny deň dodávky; |
| „N**DH**“ | je skutočne odobraté množstvo elektriny odberateľom v deň „D“ a hodiny „H“ dodávky, v danom fakturačnom období; pre vylúčenie pochybností ide o odberateľom odobrané a hodinovými cenami ISOT ocenené hodinové množstvá elektriny. |
| „N**DM**“ | je odberateľom skutočne odobraté množstvo elektriny kumulatívne za celé príslušné fakturačné obdobie (kalendárny mesiac). |
| **Ki“** | je aditívny koeficient, ktorého číselná hodnota „i“ pre príslušný produkt a jeho hodnotu je zmluvne dohodnutá a uvedená v tabuľke nižšie v tomto bode; |
| **Hodnota koeficientu Ki** | (na doplnenie) € bez DPH / kWh |

1. Spôsob a podmienky fakturácie
   1. Odplatu za dodávku elektriny a distribučné služby je Dodávateľ oprávnený fakturovať samostatnými faktúrami pre odbery s mesačným vyúčtovaním. Prílohou každej faktúry je špecifikácia dodávky podľa tejto Zmluvy pre každé odberné miesto Odberateľa samostatne.
   2. Fakturačným obdobím je jeden kalendárny mesiac.
   3. Faktúry sa vystavujú spoločne za dodávku elektriny a distribučné služby a zasielajú sa elektronicky na podatelna@mhsr.sk
   4. Faktúra musí obsahovať všetky náležitosti stanovené platnými daňovými a účtovnými predpismi vrátane informácie podľa zákona o energetike.
   5. Za dodávku elektriny do OM s mesačným odpočtom spotreby elektriny sa Odberateľ zaväzuje uhradiť Dodávateľovi sumu na základe faktúr podľa skutočnej spotreby elektriny, pričom Odberateľ neposkytuje Dodávateľovi žiadne preddavky.
2. Ďalšie podmienky poskytovania predmetu zákazky
   1. Dodávateľ sa zaväzuje zabezpečiť Odberateľovi dodávku a distribúciu elektriny, ako aj komplexné služby spojené s bezpečnou, stabilnou a komplexnou dodávkou a distribúciou elektriny pre odberné miesta Odberateľa uvedené v Prílohe č. 2 tejto Zmluvy, v čase **od 01.01.2023 00:00:00 hodiny do 31.12.2023 24:00:00 hodiny.**
   2. Odberateľ bude mať zabezpečenú individuálnu klientsku starostlivosť/obsluhu pre všetky odberné miesta uvedené v Prílohe č. 2 tejto Zmluvy zahrňujúcu aj odbornú podporu pri pripájaní nových odberných miest Odberateľa. Vzájomná komunikácia musí byť v slovenskom jazyku.
   3. Dodávateľ sa zaväzuje poskytovať službu elektronického portálu zriadenú pre jednotlivé odberné miesta uvedené v Prílohe č. 2 tejto Zmluvy. Prostredníctvom služby elektronického portálu môže používateľ využívať informácie o svojich odberných miestach, histórii spotreby.

Prístupové práva na prístup do elektronického portálu pre kontaktnú osobu uvedenú v bode 3.18 Zmluvy.

* 1. V prípade záujmu o poradenstvo zamerané na znižovanie nákladov Odberateľa spojených s dodávkou elektriny do odberných miest optimalizáciou charakteru odberu, bude Odberateľ povinný písomne požiadať Dodávateľa o poskytovanie bezplatného poradenstva a Dodávateľ bude povinný mu ho poskytovať.
  2. Odberateľ si vyhradzuje právo, v prípade zriadenia jeho ďalšieho odberného miesta, toto odberné miesto doplniť do Zmluvy dodatkom pri dodržaní tých istých podmienok dohodnutých v Zmluve.
  3. V prípade ukončenia odberu elektriny na niektorom odbernom mieste uvedenom v prílohe č. 2 tejto Zmluvy je Odberateľ zrušenie tohto miesta povinný oznámiť Dodávateľovi najneskôr do 30 dní pred predpokladaným ukončením odberu elektriny a taktiež túto zmenu dohodnúť prostredníctvom dodatku k Zmluve.

**Príloha č. 4**

**Povolenia a vyhlásenia**

**Príloha č. 5**

**Zoznam subdodávateľov Dodávateľa**